燈籠洲街市

燈籠洲街市係香港一個街市，喺香港島銅鑼灣渣甸街59號，1963年落成，由建築師黃祖棠畫則。因為之前嗰度係對住燈籠洲，所以有呢個名。街市入面有156個劃妥界線嘅小攤位留俾持牌流動小販，另外有啲固定嘅就俾賣雞鴨肉類等，而出面都有唔少排檔圍住。

建築設計
考慮到通風同埋陽光會照射到室內，則師將唔同設計融入去燈籠洲街市嘅幾面外牆。好似對住渣甸坊嘅東面咁，因為怕太陽曬得太猛，就加咗網格形狀遮陽板；相反，為咗陽光照射到南北兩面，於是鏤空咗隔牆，還掂達到通風嘅作用。

同時間，幢嘢無咩花巧嘅裝飾，望落去簡約又實用，同當時工務局一系列嘅現代主義建築同出一轍。街市起好嗰陣仲係全港最高嘅街市。

圖片

現況
由於好多舖位都吉咗，食環署決定1樓攤檔搬嗮落地下繼續做生意，咁1樓喺2010年開始空置到而家，所以有人就提議變成熟食中心，或者低啲價錢租出去畀人創業。

參考自
書籍
《港島東區街道故事》
內文

食物環境衞生署－燈籠洲街市

香港街市
銅鑼灣